**มิสซาเตรียมจิตใจสู่การเฉลิมฉลอง 350 ปี มิสซังสยาม**

**วันที่ 8 กรกฎาคม 2018**

**บทนำ**

พี่น้อง พระศาสนจักรคาทอลิกในประเทศไทย กำลังเตรียมจิตใจรำลึกถึงเหตุการณ์สำคัญยิ่งในประวัติศาสตร์ของพระศาสนจักรแห่งนี้ คือในปีค.ศ. 1669 พระสันตะปาปาเคลเมนต์ ที่ 9 ได้ประทานสมณกฤษฎีกาประกาศแต่งตั้งมิสซังสยาม นับเป็นเวลา 349 ปีที่แล้วที่เมล็ดพันธุ์แห่งความเชื่อที่บรรดาธรรมทูตได้หว่านไว้ด้วยคำสอนและแบบฉบับในการดำเนินชีวิตของพวกท่าน ได้เติบใหญ่ขึ้นจากหนึ่งมิสซังเป็น 11 สังฆมณฑลในปัจจุบัน อาศัยความร่วมมืออย่างเข้มแข็งของบรรดาพระสังฆราช พระสงฆ์ นักบวชชาย-หญิง และพี่น้องสัตบุรุษ

พระศาสนจักรคาทอลิกในประเทศไทยสำนึกถึงพระคุณของบรรดาธรรมทูตที่ได้เดินทางมาประกาศข่าวดีแห่งความรอดพ้น และปลูกฝังความเชื่อในพระเจ้าแก่ประชาชนชาวไทย พระศาสนจักรคาทอลิกในประเทศไทยมุ่งมั่นที่จะสืบสานพันธกิจของพระคริสตเจ้าที่บรรดาธรรมทูตได้วางรากฐานไว้ โดยเชื่อมั่นและตระหนักว่า คริสตชนทุกคนเป็นศิษย์พระคริสต์ด้วยการดำเนินชีวิตสอดคล้องกับความเชื่อ โดยปฏิบัติตามพระวาจาพระเจ้า สำนึกถึงบทบาทสำคัญยิ่งในการประกาศข่าวดีตามพระบัญชาของพระเยซูคริสต์ เป็นประจักษ์พยานด้วยชีวิต และปฏิบัติตนตามแบบอย่างของพระองค์ (เทียบกฤษฎีกาฯ ข้อ 5) และพระเยซูคริสต์ยังสอนให้คริสตชนต้องเป็นประจักษ์พยานในมิติชีวิตหมู่คณะของตนด้วย เป็นต้น ในครอบครัวคริสตชน และในวิถีชุมชนวัด (เทียบกฤษฎีกาฯ ข้อ 6)

วันนี้ เรามาร่วมมิสซาเพื่อเตรียมจิตใจของเราสู่การเฉลิมฉลอง 350 ปี มิสซังสยาม เราพร้อมใจกันขอบพระคุณพระเจ้าสำหรับพระพรแห่งความเชื่อ ความหวัง และความรักที่พระองค์ทรงประทานให้แก่พระศาสนจักรคาทอลิกในประเทศไทยของเรา และวอนขอพระองค์โปรดเพิ่มพูนคุณธรรมความเชื่อ ความหวัง และความรักที่มั่นคงแก่คริสตชนชาวไทย โดยเฉพาะการหล่อเลี้ยงความเชื่อคริสตชน จากการเป็น“ศิษย์พระคริสต์ ให้กลายเป็น ชุมชนศิษย์พระคริสต์” และจากการ “เป็นศิษย์ธรรมทูต ให้กลายเป็น ชุมชนศิษย์ธรรมทูต” เพื่อเป็นประจักษ์พยานด้วยชีวิต และประกาศพระคริสตเจ้าองค์ความรักด้วยวาจา จากการแบ่งปันบอกเล่าประสบการณ์ชีวิตจริงที่สอดคล้องกับความเชื่ออย่างกล้าหาญ

**บทภาวนาของประธาน**

**ข้าแต่พระเจ้า**

**พระองค์พอพระทัย**

**ให้พระบุตรถ่อมองค์ลงมากอบกู้**

**มนุษยชาติที่พินาศไป**

**พระองค์ทรงช่วยทุกคน**

**ให้พ้นจากการเป็นทาสของบาปแล้ว**

**โปรดให้เขาได้รับความยินดีนิรันดร**

**และโปรดให้คริสตชนชาวไทยเตรียมจิตใจมุ่งสู่**

**การฉลอง 350 ปีมิสซังสยามอย่างดีด้วยเถิด**

**ทั้งนี้ ขอพึ่งพระบารมีพระเยซูคริสตเจ้า**

**พระบุตรผู้ทรงจำเริญ และครองราชย์**

**เป็นพระเจ้าหนึ่งเดียวกับพระองค์**

**และพระจิต ตลอดนิรันดร**

###### บทภาวนาเพื่อมวลชน

**ประธาน พี่น้องที่รัก ให้เราภาวนาวอนขอต่อพระเจ้า พระบิดาของเรา ผู้ทรงรักเราและประทานพระพรนานัปการแก่พระศาสนจักรในประเทศไทยด้วยพระทัยดีเสมอ**

**ผู้นำ 1. เพื่อองค์สมเด็จพระสันตะปาปา พระสังฆราช พระสงฆ์ และผู้แพร่ธรรมทุกท่าน จะได้ช่วยกันเสริมสร้างพระศาสนจักรให้มีเอกภาพ สันติภาพ และเสรีภาพอย่างแท้จริง อีกทั้งมีความเชื่อที่มั่นคงยิ่งขึ้น**

**ให้เราภาวนา**

1. **เพื่อพระศาสนจักรคาทอลิกไทย โอกาสเตรียมฉลอง 350 ปี แห่งการสถาปนามิสซังสยาม ขอให้สมาชิกทุกคนสำนึกถึงพระพรของพระเจ้าที่มีต่อพระศาสนจักรไทย และเพื่อให้ทุกคนตระหนักดีถึงบทบาทหน้าที่ของการเป็นศิษย์พระคริสต์ ที่พร้อมเจริญชีวิตประกาศข่าวดีใหม่**

**ให้เราภาวนา**

**3. เพื่อมนุษย์ทุกคนจะได้มีความรักสามัคคี มีความเป็นน้ำหนึ่งใจเดียวกัน มีจิตเมตตาต่อกัน และดำเนินชีวิตในสังคมอย่างมีสันติสุข ให้เราภาวนา**

1. **เพื่อกระแสเรียกการเป็นพระสงฆ์ นักบวช ขอพระเจ้าโปรดประทานให้แก่บุตรหลานของพวกเรา เพื่อในภายหน้าพวกเขาจะเป็นผู้นำอาหารฝ่ายวิญญาณ และนำพระวาจาของพระองค์ไปแจกจ่ายแก่มวลมนุษย์**

**ให้เราภาวนา**

1. **เพื่อพวกเราทุกคนที่มาร่วมพิธีกรรมในวันนี้ จะได้ปฏิบัติตนอย่างซื่อสัตย์ในการรับใช้พระเจ้า และรับใช้เพื่อนพี่น้องในชุมชนวัดของเราด้วยใจยินดี เพื่อชุมชนวัดของเราจะได้กลับกลายเป็นชุมชนศิษย์ธรรมทูต เป็นประจักษ์พยานด้วยชีวิต และประกาศพระคริสตเจ้าองค์ความรักด้วยวาจา จากการแบ่งปันบอกเล่าประสบการณ์ชีวิตจริงที่สอดคล้องกับความเชื่ออย่างกล้าหาญ**

**ให้เราภาวนา**

**ประธาน ข้าแต่พระเจ้า ข้าพเจ้าทั้งหลายขอขอบพระคุณที่โปรดให้ข้าพเจ้าทั้งหลายได้เชื่อถึงพระบุตรของพระองค์ และประทานโอกาสให้ได้ประกาศความจริงนั้นแก่พี่น้องเพื่อนมนุษย์ ขอโปรดช่วยข้าพเจ้าทั้งหลายให้ถือซื่อสัตย์ต่อคำสั่งของพระองค์ และพร้อมที่จะประกาศให้พี่น้องเพื่อนมนุษย์ได้มารู้จักและรับความรอดพ้นของพระคริสตเจ้าตามพระประสงค์ของพระองค์ตลอดไปด้วยเถิด ทั้งนี้ ขอพึ่งพระบารมีพระคริสตเจ้า พระเจ้าของข้าพเจ้าทั้งหลาย**

*หลังจากประธานพิธีอวยพร ประธานพิธีถวายกำยานแด่พระรูปองค์อุปถัมภ์ของวัด ประธานกล่าวนำดังนี้*

พี่น้องที่รัก โอกาสที่พวกเราพร้อมใจกันมาวอนขอพระพรจากพระเยซูเจ้า อาศัยคำเสนอวิงวอนของ ..... องค์อุปถัมภ์วัดของเรา ในพิธีบูชาขอบพระคุณวันนี้ เพื่อเตรียมจิตใจของเราสู่การเฉลิมฉลอง 350 ปี มิสซังสยาม เชิญชวนพี่น้องร่วมใจภาวนาเพื่อพระศาสนจักรคาทอลิกในประเทศไทย โดยเฉพาะอย่างยิ่ง วอนขอพระพรจากพระเจ้า เพื่อเราจะได้เข้าใจ รัก และดำเนินชีวิตตามกฤษฎีกาสมัชชาใหญ่ ค.ศ. 2015 “ศิษย์พระคริสต์เจริญชีวิตประกาศข่าวดีใหม่” อันเป็นเป้าหมายและเจตนารมณ์ของพระศาสนจักรคาทอลิกในประเทศไทยของเรา

***ประธาน***

**บทภาวนา****วอนขอพระพรเพื่อเข้าใจ รัก และดำเนินชีวิต**

**ตามกฤษฎีกาสมัชชาใหญ่ ค.ศ. 2015**

**“ศิษย์พระคริสต์เจริญชีวิตประกาศข่าวดีใหม่”**

***ทุกคน***

ข้าแต่พระเจ้า ข้าพเจ้าทั้งหลายได้เรียนรู้ว่าพระองค์ทรงรักและเอาพระทัยใส่ทุกคนและทุกสิ่ง ทรงมีพระประสงค์ให้ทุกคนรู้จักพระปรีชาญาณที่นำมนุษย์เดินในหนทางไปสู่ความรอดพ้น

บัดนี้ พระศาสนจักรคาทอลิกแห่งประเทศไทยได้ประกาศกฤษฎีกาสมัชชาใหญ่เพื่อฟื้นฟูชีวิตคริสตชน ให้ทุกคนเป็น “ศิษย์พระคริสต์เจริญชีวิตประกาศข่าวดีใหม่” เพื่อ “เปิดขอบฟ้าใหม่แห่งการประกาศข่าวดี” นำความรักและพระหรรษทานแห่งความรอดพ้นไปสู่ชาวไทยทุกคน โดยเฉพาะอย่างยิ่งผู้ยากไร้และบุคคลชายขอบสังคม

ข้าพเจ้าทั้งหลายวอนขอพระหรรษทานเพื่อว่า นับตั้งแต่นี้ไป ชีวิตของคาทอลิกชาวไทยทุกคนจะได้รับการฟื้นฟู มีความรัก พยายามเรียนรู้ ศึกษาและไตร่ตรองอย่างลึกซึ้งถึงพระประสงค์ของพระองค์ตามกฤษฎีกาสมัชชาใหญ่นี้ โปรดให้ข้าพเจ้าทุกคนมุ่งมั่นดำเนินชีวิตและปฏิบัติพันธกิจของพระคริสตเจ้า เพื่อจะได้เป็น “ศิษย์พระคริสต์เจริญชีวิตประกาศข่าวดีใหม่” อย่างแข็งขันยิ่งขึ้น ทั้งนี้ อาศัยพระบารมีพระคริสตเจ้า องค์พระผู้เป็นเจ้าของข้าพเจ้าทั้งหลาย อาแมน

***ประธานพิธีประกาศปิดพิธีบูชาขอบพระคุณ***